ይኹንና ፓትርያርኩ ከምልአተ ጉባኤው ስብሰባ አንድ ወር በፊት ሕግን በመተላለፍ የፈጸሙትን ስሕተት በሁለቱ ብፁዓን ሊቃነ ጳጳሳት ማሳሰቢያ ሊያስተካክሉ ባለ መፍቀዳቸው በአጠቃላይ በዐርቡ የቅዱስ ሲኖዶስ ስብሰባ ላይ የቅ/ሲኖዶሱ ዋና ጸሐፊ ብፁዕ አቡነ ሕዝቅኤል “በቃኝ፤ ከሓላፊነቴ መልቀቅ እፈልጋለኹ” የሚል ጥያቄ ማቅረባቸው ተሰምቷል፡፡ ብፁዕ ዋና ጸሐፊው ከራሳቸው በተጨማሪ ብፁዕ ዋና ሥራ አስኪያጁ አቡነ ፊልጶስም መልቀቅ እንደሚኖርባቸው እዚያው ስብሰባው ላይ ነግረዋቸዋል፡፡ ለአባ ጳውሎስ ጫና ተጋላጭ የኾኑት አቡነ ፊልጶስ በዚህ ምልአተ ጉባኤ በሥራ አመራርና በውሳኔ አሰጣጥ በአቋም የመጽናት ክፍተት እንዳለባቸው ጎልቶ እየተነገረ ነው፡፡